બૅડગૅસ્ટાઈનની હર સવાર કોઈ અણધાર્યું વિસ્મય લઈને આવતી, ને દિવસભરના આહલાદક અનુભવોની રળિયાત એવી હરેક સાંજ સંતર્પક બની રહેતી. ખૂબસૂરત ઑસ્ટ્રિયાનો રળિયામણો ટિરોલ પ્રદેશ, એની સુહાવની ખીણ-ગૅસ્ટાઈન વેલી, ને એ ખીણમાં ખરેલા મોરપિચ્છ જેવું બૅડગૅસ્ટાઈન ગામ. મૂળે તો અહીં ગોવાળિયા વસે. ટિરોલ તો જાણે ઑસ્ટ્રિયાનું વૃંદાવન ! કુદરતને ખોળે વસેલા આ ભલાભોળા લોકનાં જીવન, એમની ખુશીઓ, એમની આશાઓ, બધું જ કુદરતને આધીન. અને એ હકીકતનો અહેસાસ એમના ઉત્સવો પરથી થાય. એ સવારે બૅલેવ્યુની રિસેપ્શનિસ્ટ કહે, ‘આજની સવાર અહીં ગામમાં જ ગાળજો. સીધાં સ્ટેશન ઉપર જાવ. ત્યાં રાજમાર્ગ પરથી થોડી જ વારમાં એક સરઘસ નીકળશે. આજે અમારો ઉત્સવ છે. ઉનાળો હવે પૂરો થયો, એટલે ખેડૂતો મબલખ પાક લણીને ને ગોવાળિયા તાજાંમાજાં ઢોર લઈને પર્વતીય વિસ્તાર પરથી પાછા ફરે, તેનો ઉત્સવ. સૌ પારંપરિક વેશભૂષા સજીને નાચતાં-ગાતાં નીકળશે. અમારી પારંપરિક રમતો, અંગસૌષ્ઠવની કરામતો, ગાડાંના ને પશુઓના શણગાર, બધું જોવા મળશે.’ અમે સ્ટેશન તરફ દોડ્યાં. થોડી જ વારમાં સરઘસ આવી પહોંચ્યું. શું એમની રંગબેરંગી વેશભૂષા, શું એમનો નાચવા-ગાવાનો ઉત્સાહ અને શું એમનાં પશુઓના શણગાર ! હૃદય પ્રસન્નતાથી છલકાઈ ગયું ! આ ટોળામાં ઊભાંઊભાં જ જાણવા મળ્યું કે, આ પ્રજાના ઉત્સવો એટલે કુદરત સાથે સીધો સંવાદ. લોકજીવનને બરફમાં ધરબી દેતો શિયાળો વિદાય લે, ને ઉત્સવોની મોસમ શરૂ થાય. પહેલો ઉત્સવ આવે, ફેસ્ટિવલ ઑફ ફાયર-શિયાળાને વિદાય આપવાનો ઉત્સવ. તેમાં પર્વતીય પ્રદેશમાં હજારો મશાલો પેટાવીને પર્વત પર અવનવા આકાર રચવામાં આવે. આમ અગ્નિ પ્રગટાવવાથી આવનારી મોસમમાં સૂર્યનું તેજ વધે, અને મબલખ પાક ઊતરે, તેવી મંગલ કામના કરવામાં આવે. ત્યાર બાદ ‘સેન્ટ વિયટ્સ ડે’ને દિવસે ખીણનાં મેદાનોમાંથી ગોવાળિયા ફૂલે મઢેલી હૅટ પહેરીને કિલકારીઓ કરતા, પોતપોતાનાં પશુઓ સાથે સાગમટે પર્વત તરફ પ્રયાણ કરે. પશુઓનાં ધણ હિલસ્ટેશનના હરિયાળા ઢોળાવો પર ચરવા ને પર્વત પર મસ્તીથી ઉનાળો ગાળવા જાય ! પર્વતીય વસાહતોમાં આ પશુઓનું કિલકારીઓથી સ્વાગત કરવામાં આવે. આખો ઉનાળો પર્વત પર પશુપાલન અને ખેતી કર્યા પછી, રંગબેરંગી રંગોથી રંગેલાં ને શણગારેલાં ધણ ખીણમાં પાછાં ફરે, બરકતભરી મોસમ વીતતાં સૂર્યનો ને ગ્રીષ્મનો આભાર માનીને એને વિદાય કરવાનો આ ઉત્સવ. બસ, આ ઉત્સવ જોવાનો અણધાર્યો લાભ અમને મળ્યો.